Document ID: 32010R0127

REGULAMENTUL (UE) NR. 127/2010 AL COMISIEI
din 5 februarie 2010
de modificare a Regulamentului (CE) nr. 2024/2003 privind menținerea navigabilității aeronavelor și a produselor, reperelor și dispozitivelor aeronautice și autorizarea întreprinderilor și a personalului cu atribuții în domeniu
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene, în special articolul 100 alineatul (2),
având în vedere Regulamentul (CE) nr. 216/2008 al Parlamentului European și al Consiliului din 20 februarie 2008 privind normele comune în domeniul aviației civile și instituirea unei Agenții Europene de Siguranță a Aviației și de abrogare a Directivei 91/670/CEE a Consiliului, a Regulamentului (CE) nr. 1592/2002 și a Directivei 2004/36/CE (1), astfel cum a fost modificat prin Regulamentul (CE) nr. 1108/2009 al Parlamentului European și al Consiliului din 21 octombrie 2009 (2), în special articolul 5 alineatul (5),
întrucât:
(1)
În scopul păstrării unui nivel înalt și unitar de siguranță a aviației în Europa, este necesar să se introducă modificări ale cerințelor și procedurilor referitoare la menținerea navigabilității aeronavelor, produselor, reperelor și dispozitivelor aeronautice și cu privire la autorizarea organizațiilor și personalului cu atribuții în domeniu, în special, să se introducă definiția conceptului de „sediu principal al întreprinderii”, să se clarifice sensul conceptului de „standard recunoscut oficial”, să se introducă, pentru întreprinderile de management al menținerii navigabilității, prerogativa emiterii autorizațiilor de zbor, să se îmbunătățească conținutul certificatelor de autorizare a dării în exploatare „formularul 1 EASA” și să se asigure că personalul cu atribuții în activităților de menținere a navigabilității este format în mod corespunzător cu privire la sistemele de interconectare a cablurilor electrice ale aeronavelor de mare capacitate care au fost identificate ca fiind cauza mai multor accidente și incidente.
(2)
Prin urmare, Regulamentul (CE) nr. 2042/2003 al Comisiei (3) trebuie modificat în consecință.
(3)
Măsurile prevăzute de prezentul regulament se bazează pe avizele (4) emise de Agenția Europeană de Siguranță a Aviației (denumită în continuare „agenția”) în conformitate cu articolul 17 alineatul (2) litera (b) și cu articolul 19 alineatul (1) din Regulamentul (CE) nr. 216/2008.
(4)
Măsurile prevăzute de prezentul regulament sunt conforme cu avizul comitetului instituit în temeiul articolului 65 din Regulamentul (CE) nr. 216/2008,
ADOPTĂ PREZENTUL REGULAMENT:
Articolul 1
Regulamentul (CE) nr. 2042/2003 se modifică după cum urmează:
1.
La articolul 2 se introduce litera (m), după cum urmează:
„(m)
«sediu principal al întreprinderii» înseamnă sediul central sau sediul social al întreprinderii în cadrul căruia se exercită funcțiile financiare principale și controlul operațional al activităților vizate de prezentul regulament.”
2.
La articolul 7 se adaugă alineatul (7), cu următorul text:
„(7) Prin derogare de la alineatul (1):
(a)
prevederile punctului M.A.706(k) din anexa I (partea M) se aplică începând cu 28 septembrie 2010;
(b)
prevederile punctului 7.7 din apendicele I la anexa III (partea 66) se aplică începând cu 28 septembrie 2010;
(c)
întreprinderile cu atribuții de întreținere autorizate în conformitate cu anexa I (partea M) capitolul F secțiunea A sau anexa II (partea 145) secțiunea A pot continua, până la 28 septembrie 2010, să emită certificate de autorizare a dării în exploatare, utilizând formulatul 1 EASA versiunea anterioară care figurează în apendicele II la anexa I (partea M), precum și în apendicele I la anexa II (partea 145);
(d)
autoritățile competente pot continua să emită certificate, în versiunea lor anterioară, care figurează în apendicele III, V și VI la anexa I (partea M), apendicele III la anexa II (partea 145), apendicele V la anexa III (partea 66) sau în apendicele II la anexa IV (partea 147) la Regulamentul (CE) nr. 2042/2003 în vigoare înaintea intrării în vigoare a prezentului regulament, până la 28 septembrie 2010;
(e)
certificatele emise în conformitate cu anexa I (partea M), anexa II (partea 145), anexa III (partea 66) sau cu anexa IV (partea 147) înaintea intrării în vigoare a prezentului regulament rămân valabile până la schimbarea sau revocarea lor.”
3.
Anexele I, II, III și IV se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 5 februarie 2010.

Labels: 7
8
9